අපේ මාතෘ භූමිය පිළිබඳ සියැසින් දැක තුන්වන ‍ලෝකයේ රටක් නොව පළමුවැනි ලෝකයේ රටක් බව ජාත්‍යන්තරයට දැන ගැනීම සඳහා පොදුරාජ්‍ය මණ්ඩලීය සමුළුව කඳිම වේදිකාවක් බව මව්බිම ලංකා පදනමේ සභාපති ආරියශීල වික්‍රමනායක මහතා ප්‍රකාශ කරයි.සෙසු රටවල් ශ්‍රී ලංකාව සම්බන්ධයෙන් වැරැදි මත දැරුවද අපිට දිඟු ඉතිහාසයක් පවතින බව සිහිපත් කරන වික්‍රමනායක මහතා අපේ රටේ සැබෑ තත්ත්වය සියැසින් දැකගෙන සත්‍යය අවබෝධ කර ගන්නට හැකියාව ලැබෙන බවද කියා සිටී.නිදහස් සාමකාමී වාතාවරණය තුළ ඉදිරියට ගමන් කරන රටක් බව පිළිගන්නට ලෝක නායකයන්ට අවස්ථාව සැලසෙන බව පෙන්වාදෙන ඒ මහතා ඒ වෙනුවෙන් රටවල් 54ක රාජ්‍ය නායකයන් සහභාගිවීමට නියමිත බවද මෙය අපේ රටට හොඳ අවස්ථාවක් බවද සදහන් කරයි.වසර පුරා වර්ෂාව හොඳින් ලැබෙන ශ්‍රී ලංකාව තේ, රබර්, පොල් ඇතුළුව ඕනෑම භෝගයක් වගා කළහැකි බවද ඊට අමතරව අපේ රටේ පවතින සම්පත් දැක ගතහැකි බවද පෙන්වාදෙන මව්බිම ලංකා පදනමේ සභාපතිවරයා එම සම්පත් වලින් නිසි ප්‍රයෝජන ගෙන නිෂ්පාදනයන් සිදුකරන්නේ නම් ඉහළ අපනයන ආදායමක් ලබාගත හැකි බවද කියාසිටී.මේ අතර ඒ මහත් පෙන්වාදුන්නේ සුන්දරත්වය අතින් ඉහළ රටක් ලෙස ශ්‍රී ලංකාව ලෝක පිළිගැනීමට ලක්ව තිබෙන බවත් පොදු රාජ්‍ය මණ්ඩලීය සමුළුව පැවැත්වීම හරහා මේ රටේ සංචාරක කර්මාන්තයේ ප්‍රවර්ධනයට විශාල ශක්තියක් ලැබෙන බවත්ය..